**Информација о првој седници Савета за стварање подстицајног окружења за развој цивилног друштва**

Прва седница Савета за стварање подстицајног окружења за развој цивилног друштва (у даљем тексту: Савет) одржана је 5. децембра 2023. године, у просторијама Палате Србија, на којој је присуствовало 16 представника цивилног друштва у својсвту чланова односно заменика чланова и 10 представника органа државне управе у својству чланова односно заменика чланова, секретара и заменика секретара Савета.

Седницу је отворио председник Савета Александар Прица који је изразио задовољство што ће радити на стварању подстицајног окружења за развој цивилног друштва заједно са свим члановима Савета. Прица је потом изнео и да ће се као председник Савета трудити да свима буде доступан и да већину одлука које буду донете у току рада, буду донете консензусом те да атмосфера у раду буде таква да доприноси бољем разумевању јавних власти и цивилног друштва како би сви заједно градили бољу будућност за све наше грађане.

Након поздравне речи председника Савета и представљања свих присутних чланова Савета, обратио се министар Министарства за људска и мањинска права и друштвени дијалог Томислава Жигманов, заменик председника Савета.

Оцењујући конститутивну седницу Савета као историјску, министар Жигманов је нагласио да је само формирање Савета потврда партнерства јавних власти и цивилног друштва и резултат доброг рада Сектора за сарадњу са цивилним друштвом у претходном периоду, захваливши се уједно и свима који су допринели да се овај процес успешно оконча. Министар Жигманов такође је рекао да је пред Саветом велики број изазова који ће, бити решавани у демократичном, толерантном и дијалошком амбијенту, те да одлуке, препоруке и иницијативе које буде доносио Савет, треба да донесу бољитак и придонесу квалитету живота грађана Републике Србије.

На првој седници је у оквиру прве тачке дневног реда Савет је гласањем усвојио Пословник о раду Савета.

У оквиру тачке Разно, представљено је отворено писмо које је потписано од стране 32 организације цивилног друштва из Србије са иницијативом да Савет заузме став у односу на објављене информације из истраживања организација цивилног друштва о недовољно транспарентној додели финансијских средстава из буџета путем јавних позива организацијама цивилног друштва. Заузет је став да Савет упути препоруку министарствима која додељују финансијска средства за програме и пројекте од јавног интереса која реализују удружења и друге организације цивилног друштва.

Министарство за људска и мањинска права и друштвени дијалог, у име Савета за стварање подстицајног окружења за развој цивилног друштва, је у форми дописа упутило препоруку органима државне управе која додељују финансијска средства за програме и пројекте од јавног интереса која реализују удружења и друге организације цивилног друштва да обрате додатну пажњу приликом спровођења поступака који су предвиђени регулативом која уређује поступак финансирања у свим фазама овог процеса, а посебно оне сегменте конкурсног циклуса који се односе на коришћење одобрених средстава и праћење реализације одобрених програма и пројеката: извештавање и праћење достављених извештаја, мониторинг посете и спречавање сукоба интереса корисника, као и објављивање извештаја надлежног органа.

У завршном делу седнице међународни експерт Игор Видачек је презентовао регионална искуства и изазове у раду Савета за сарадњу са цивилним друштвом.